بحب من كل فترة للتانية أقرأ الكتب المنتشرة واللي الناس بتتكلم عنها وقصدي هنا عدم التمسك بمنهج أو مجال قراءة أن مخطط ليه في الفترة دي حتى لو كان نوعها مش مصنف من صاحبها نفسه وقلت أقرأ الكتاب ده قبل ما أنام شوية. الكتاب ده نموذج للرداءة وممكن يكون إجابة لسؤال إيه أسوأ حاجة ممكن تقراها، الكتاب عبارة عن بوستات فيسبوك سيئة وركيكة، مؤمن دايما بإن كل واحد حر يعمل اللي هو عايزه في مساحته على السوشال ميديا بس إنها توصل لكتاب بيكون من حقك الكامل انتقاده. مبدئيا الكتاب بغلاف عبارة عن صور صاحبته طب ليه؟ لاء، ليه؟ فعلا ليه؟. لك أن تتخيل إن فصل في الكتاب اسمه السقوط في فنطاس الذات ، لك أن تتخيل إن في صفحتين تلاتة كاملتين اسمهم اعتراف مؤلم الأخت الكاتبة بتعترف فيهم إنها مبتستحملش الألم ، ولاء، مفيش هنا استعارة ولا أي نوع من أنواع الجمال، هي مبتستحملش الألم الجسدي، سبحان ربي العظيم والله. إزاي بتفرد في صفحة ونص كلام عن إنك لقيت شعرة بيضا في راسك، تخيل إنك في حوالي صفحات بتفرد حوارك مع مسؤول كنتاكي عشان تطلب أوردر وتعليق سطر عليه كل كام سطر، مفيش أي مبالغة المكتوب كده فعلا : .. بس في حاجة أنا معجب بيها جدا في الموضوع ده كله رغم إني مشترتش الكتاب بنفسي طبعا، هي قدرة الناس ده على بيع ما يتجاوز الهوا، يعني اللي بيبيع الهوا ده مقارنة بالكاتب والكتاب ده وأمثاله هو شخص شريف وبيعمل في مهنة شريفة وكسيب وصاحب فكر ومبدأ. مثير للإعجاب جدا إنك تستعمل قاعدة جماهيرية وتبنيها وتلاقي ناس بتشتريه وتطبع منه طبعه وكمان بيقيموه ب نجوم ولو حد انتقدك مش بعيد تقتنع إنه عدو النجاح مثلا. محدش يعرف حكمة ربنا فين برضك.
reviews (hotels, books, movies, products and a few airlines)